柴元彪
宝镜吟
荆山已童若耶涸，若耶可采山可凿。
金精少皞不敢秘，鉴坏飞就欧冶错。
祝融煽焰千丈芒，玄冥洗光万里烁。
冷侵鸾镜影自舞，泓澈鬼神胆欲落。
圆象曜灵绛气浮，玉台悬处风飕飕。
山人一玩一心骇，毛骨竦竖难伫留。
直徵千金应我卖，拂拭高堂向人挂。
我行镜中人亦行，我拜镜中人亦拜。
向前试问镜中人。一我何缘有两身。
知是傍人知是我，一笑问君谁假真。
人在镜中亦一笑，惟我与君同一照。
照人照我休照形，照出人心方是明。